Zdenka Vučković i Marijan Turkulin: *Dome moj* (1965)
**Zdenka Vučković** (Zagreb, 20. lipnja 1942. - Zagreb, 7. ožujka 2020.), hrvatska pjevačica zabavne glazbe, popularna tijekom 1960-ih.

Životopis
---------

Odrasla je u zagrebačkoj građanskoj obitelji (otac mehaničar, kasnije poznati prijevoznik, majka prodavačica) uz pet godina stariju sestru Nadu. Vučkovići su bili dovoljno situirani i glazbeno nadareni, tako da su prepoznali talent u maloj Zdenki. Kad je u dobi od 8 godina pobijedila na nekom dječjem natjecanju, odmah su je dali u Glazbenu školu (6 godina) gdje je učila pjevanje i tada vrlo popularan instrument - harmoniku.
Prvi veći nastup imala je 1957. godine u Zagrebačkom Varijeteu na tadašnjem rasadniku mladih talenata, priredbi Vikija Glovackog - Prvi pljesak gdje je osvojila drugo mjesto, iza Jasne Benedek. 

Pjevačka karijera Zdenke Vučković, započela je u punom smislu te riječi - 1958. godine kada je kao petnaestogodišnja djevojčica, nastupila na prvom Opatijskom festivalu otpjevavši dvije pjesme: **Moja mala djevojčica** (u duetu s Ivom Robićem) i **Kućica u cvijeću**. Obadva nastupa - oduševila su festivalsku publiku, - Moja mala djevojčica (autori: Vandekar, Ruben) bila je pobjednica festivala. Tako je Zdenka Vučković, ušla na estradnu scenu na velika vrata. 

Bila je prava tinejdžerska pop zvijezda 1960-ih, koja je žarila i palila po tadašnjoj estradi čitavu jednu dekadu i bila visokotiražna Jugotonova zvijezda. 

Godine 1963. pobjedila je na Zagrebačkom festivalu s pjesmom **Zagreb, Zagreb (Vraćam se, Zagrebe, tebi)**, koja je nakon toga bila nešto kao neslužbena himna grada Zagreba. Na istom festivalu dobila je i nagradu za izvedbu najbolje plesne melodije, Krajačevog twista Platno, boje, kist i tvist koju je izvela u alternaciji s kvartetom 4M i sastavom Bijele Stijele. 1963. je bila sjajna godina za Zdenku Vučković jer je osvojila i nagradu na Splitskom festivalu za izvedbu pjesme Veslaj, veslaj (glazba: Nikica Kalogjera, stihovi: Arsen Dedić ) - koju je izvela u duetu s Arsenom Dedićem, alternativnu izvedbu otpjevali su Marko Novosel i Gabi Novak. Nakon toga nije više imala toliko sreće s festivalskim nagradama, ali su mnoge od pjesama ispali pravi domaći radijski hitovi, poput; Makovi, Još samo pet minuta, Dalmatinke male (I. Bašić - B. Vranicki - F. Pomykalo), Čemu istina, Nije li čudo to? , On je moj moj moj, Pod lipovim cvijetom.

Krajem 1950-ih godina, Zdenka Vučković upoznala je skladatelja Krešimira Oblaka - Kodu, koji je ubrzo postao njen nerazdvojni glazbeni pratilac (sa svojim malim orkestrom) i osobni skladatelj. Nakraju je postao i njen životni partner (vjenčali su se 1971. godine). 

Od 1980-ih, nastupi su bili sve rijeđi i rijeđi. Oproštaj od festivalske scene imala je Zagrebačkom festivalu 1989. godine, kad je nastupila s pjesmom vrlo simboličkog značenja - Odrasla je djevojčica mala. I doista je bilo tako, Zdenka je Vučković prvenstveno bila poput svog talijanskog pandana Gigliole Cinquetti, interesantna publici samo kao mala djevojčica.

Diskografija (Izbor)
--------------------

* A: **Mala djevojčica** (Tata, kupi mi auto)\* (Vandekar - Ruben - Pomykalo) / B: *Kućica u cvijeću* (Ž. Roje - F. Pomykalo), uz Ivu Robića, Jugoton, Zagreb - SY 1038, 1960
* A: *Cvrčak i mrav* (Zagreb '61) (A Kabiljo - I. Krimov - M. Rijavec) / B: *Ljubav prašta sve* (Zagreb '61) (xx) - Lola Novaković i Marko Novosel, Jugoton, Zagreb - SY 1168, 1961
* A: *Daleko si ti* (Lontano da te) (Buscaglione - Krimov - Oblak), *Mjesec kao igračka* (Tintarella di luna) (De Filippi - Renota - Oblak) / B: *Baš sve* (Alone - Buondi) (Craft - Vešligaj - Oblak), *Maj, maj* (Impazzivo per te) (Celentano - Marjanović - Oblak), Jugoton, Zagreb - EPY 3115, 1961
* A: *Ti si moj zavičaj* (Vandekar - Ruben - N. Kalogjera) / B: *Žuti leptir* (Biro - M. Kinel - F. Pomykalo), Jugoton, Zagreb - SY 1184, 1962
* A: *Rodni kraj* (My home town) (Paul Anka - Igor Krimov) / B: *Kralj Pajaca* (Il rei del pagliacci) (Neil Sedaka - Beba Ljubić), Jugoton, Zagreb - SY 1248, 1963
* A: *Ritam kiše* (Gummou - I. Krimov - S. Kalogjera), *Izgubljeno* (Desafinado) (A. Jobim - I. Krajač - K. Oblak) / B: *Sretne ruke* (Lieber - I. Krimov), Gle, tko je to (Schroeder - Krimov), uz Crvene Koralje, Jugoton, Zagreb - EPY 3339, 1964
* A: *Pođimo požnjeti žito* (Andiamo a mietera il grano) (Marocchi - S. Šelebaj), *Nemoj ništa više reći* (I Woke Up Cryin') (Blackwell - Igor Jakac) / B: *Dome moj* (Marijan Turkulin), *Sha-la-la* (Manfred Mann - Šelebaj), Jugoton, Zagreb - EPY 3558, 1965
* A: *Gdje su ti dani* (Those were the days) (G. Raskin - Z. Vučković - K. Oblak), *Vragolan* (Evil on your mind) (H. Howard - Z. Vučković) / B: *Daj mi mali znak* (Gimm' little sign) (Smith - Z. Vučković), *Srce koje samo tebe voli* (Avero un cuore) (A. Salerno - Z. Vučković - K. Oblak), uz sarajevske Idexe Jugoton, Zagreb - EPY 4121, 1968
* A: *Voljeti nekoga* (To love somebody) (Gibb - Z. Vučković - K. Oblak) / B: *Živjeti za ljubav* (G. Martin - Z. Vučković - K. Oblak), Jugoton, Zagreb - SY 1389, 1969

Vanjske poveznice
-----------------

* Zdenka Vučković - Zeko i potočić, 2009 YouTube
* YUkebox, Zdenka Vučković 2
* Zdenka Vučković na discogs